CELEX: 32013D0136
Language: ro
Date: 2013-03-15 00:00:00
Title: 2013/136/UE: Decizia de punere în aplicare a Comisiei din 15 martie 2013 de încheiere a anchetei inițiate prin Decizia de punere în aplicare 2012/161/UE a Comisiei cu privire la punerea efectivă în aplicare a Convenției unice a Organizației Națiunilor Unite privind stupefiantele în Bolivia [notificat cu numărul C(2013) 1422]

19.3.2013   
            
            
               RO
            
            
               Jurnalul Oficial al Uniunii Europene
            
            
               L 75/35
            
         DECIZIA DE PUNERE ÎN APLICARE A COMISIEI
   din 15 martie 2013
   de încheiere a anchetei inițiate prin Decizia de punere în aplicare 2012/161/UE a Comisiei cu privire la punerea efectivă în aplicare a Convenției unice a Organizației Națiunilor Unite privind stupefiantele în Bolivia
   [notificat cu numărul C(2013) 1422]
   (Numai textul în limba spaniolă este autentic)
   (2013/136/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 732/2008 al Consiliului din 22 iulie 2008 de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011 și de modificare a Regulamentelor (CE) nr. 552/97 și (CE) nr. 1933/2006 și a Regulamentelor (CE) nr. 1100/2006 și (CE) nr. 964/2007 ale Comisiei (1), în special articolul 19 alineatul (2),
   după consultarea Comitetului pentru preferințe generalizate,
   întrucât:
   
               (1)
            
            
               La 20 martie 2012, Comisia a inițiat o anchetă în temeiul articolului 17 alineatul (2) din Regulamentul (CE) nr. 732/2008 („Regulamentul SGP”) referitoare la punerea efectivă în aplicare a Convenției unice a Organizației Națiunilor Unite privind stupefiantele în Statul Plurinațional al Boliviei („Bolivia”) prin publicarea Deciziei de punere în aplicare 2012/161/UE a Comisiei (2).
            
         
               (2)
            
            
               Obiectivul anchetei a fost de a stabili dacă regimul special de încurajare a dezvoltării durabile și a bunei guvernanțe acordat Boliviei ar trebui retras, în conformitate cu dispozițiile articolului 15 alineatul (2) din regulamentul SGP actual.
            
         
               (3)
            
            
               În temeiul articolului 18 alineatul (1) din regulamentul SGP, o notă informativă privind inițierea anchetei a fost publicată în Jurnalul Oficial al Uniunii Europene la data de 20 martie 2012 (3).
            
         
               (4)
            
            
               La 3 aprilie 2012, Comisia Europeană a invitat guvernul Boliviei să prezinte orice informații și comentarii relevante pentru scopul anchetei în termen de patru luni de la data publicării notei informative în Jurnalul Oficial. De asemenea, Comisia a trimis guvernului Boliviei un chestionar privind aplicarea Convenției unice a Organizației Națiunilor Unite privind stupefiantele („Convenția unică a ONU”).
            
         
               (5)
            
            
               Guvernul Boliviei și-a prezentat observațiile sub formă de răspuns la chestionar în termenul stabilit.
            
         
               (6)
            
            
               Comisia a analizat conținutul răspunsului la chestionar și a trimis guvernului Boliviei o cerere pentru clarificarea suplimentară a anumitor elemente. Partea boliviană a răspuns în timp util la această solicitare și a furnizat clarificările solicitate.
            
         
               (7)
            
            
               De asemenea, Comisia a încercat să obțină toate informațiile pe care le consideră necesare, inclusiv rezultatele raportului din 2012 al Oficiului Națiunilor Unite pentru combaterea drogurilor și a criminalității (UNODC) privind cultivarea de coca în Bolivia.
            
         
               (8)
            
            
               În urma analizei răspunsului la chestionar și a informațiilor disponibile, Comisia a observat că nu a survenit nicio schimbare majoră în legislația relevantă din Bolivia după denunțarea de către Bolivia a Convenției unice a ONU, care a intrat în vigoare la 1 ianuarie 2012.
            
         
               (9)
            
            
               Din analiza răspunsului la chestionar și a informațiilor disponibile, rezultă că Guvernul Boliviei nu și-a schimbat abordarea în materie de tratare a producției, comercializării și utilizării de droguri ilegale în perioada care a urmat denunțării Convenției unice a ONU.
            
         
               (10)
            
            
               Potrivit informațiilor incluse în răspunsul la chestionar și potrivit tuturor informațiilor de care dispune Comisia, Bolivia dispune de instrumente legislative și instituții pentru combaterea producției, a comerțului și a consumului de droguri ilegale. Bolivia este parte la acorduri internaționale care vizează combaterea producției și a ofertei de droguri ilegale.
            
         
               (11)
            
            
               Prin urmare, Comisia a concluzionat că nu dispune de elemente care să sugereze că legislația și practica autorităților boliviene ar împiedica punerea în aplicare a normelor Convenției unice a ONU.
            
         
               (12)
            
            
               Comisia a primit informații potrivit cărora, la 10 ianuarie 2013, mai mult de două treimi din statele părți de Convenția unică a ONU nu s-au opus cererii depuse de Bolivia de a readera la Convenția unică a ONU cu o rezervă referitoare la utilizarea tradițională a frunzelor de coca (în special pentru mestecat și în scopuri medicale). Prin urmare, Bolivia a readerat la Convenția unică a ONU la 10 februarie 2013.
            
         
               (13)
            
            
               Comisia consideră că legislația națională din Bolivia încorporează Convenția unică a ONU și că Guvernul Boliviei pune efectiv în aplicare legislația privind drogurile ilegale.
            
         
               (14)
            
            
               Prin urmare, în conformitate cu dispozițiile articolului 15 alineatul (2) din regulamentul SGP, Comisia a concluzionat că retragerea temporară a regimului special de încurajare a dezvoltării durabile și a bunei guvernanțe nu este justificată și că ancheta trebuie închisă.
            
         
               (15)
            
            
               Măsurile prevăzute de prezenta decizie sunt conforme cu avizul Comitetului pentru preferințe generalizate,
            
         ADOPTĂ PREZENTA DECIZIE:
   Articolul 1
   Ancheta inițiată prin Decizia de punere în aplicare 2012/161/UE cu privire la punerea efectivă în aplicare a Convenției unice a Organizației Națiunilor Unite privind stupefiantele în Bolivia se încheie.
   Articolul 2
   Prezenta decizie se adresează Statului Plurinațional al Boliviei.
   
      Adoptată la Bruxelles, 15 martie 2013.
      
         
            Pentru Comisie
         
         Karel DE GUCHT
         
            Membru al Comisiei
         
      
   
   
      (1)  JO L 211, 6.8.2008, p. 1.
   
      (2)  JO L 80, 20.3.2012, p. 30.
   
      (3)  JO C 81, 20.3.2012, p. 5.